Lene Espersen (KF), 2006-03-29:
Sidste sommer vedtog Folketinget at ophæve den daværende bestemmelse i færdselslovens § 132, stk. 2.
Bestemmelsen gav mulighed for, at en person, der var frakendt førerretten som følge af spirituskørsel, i visse tilfælde kunne ansøge om at generhverve førerretten, allerede når der var forløbet halvdelen af frakendelsestiden, dog mindst 1½ år.
Betingelserne for, at ansøgningen kunne imødekommes, var bl.a., at den pågældende havde et alkoholproblem, at den pågældende i mindst 1 år havde overholdt den kontrollerede alkoholistbehandling, og at behandlingen mod alkoholmisbrug havde været effektiv.
Ved lovændringen blev den nævnte persongruppe sidestillet med alle andre, der havde fået frakendt førerretten på grund af spirituskørsel.
Udvalget begrundede forslaget med, at det ud fra en lighedsbetragtning var problematisk, at personer med et behandlingskrævende alkoholforbrug kunne generhverve førerretten langt hurtigere end personer, som nok var dømt for spirituskørsel, men som ikke havde et behandlingskrævende alkoholproblem.
Udvalget vurderede også, at den præventive effekt af frakendelsesreglerne kunne svækkes ved, at en bestemt persongruppe kunne generhverve førerretten, allerede når halvdelen af frakendelsestiden var forløbet.
Hertil kommer, at de personer, der var omfattet af den nu ophævede bestemmelse, som oftest har fået en betinget dom med vilkår om struktureret kontrolleret alkoholistbehandling, samtidig med at de har fået frakendt førerretten ubetinget.
For disse personer har det ikke været forgæves at gennemføre alkoholistbehandlingen, da behandlingen jo var nødvendig for at undgå afsoning af en ubetinget frihedsstraf.
Og jeg finder fortsat ikke, at der er eller var behov for en overgangsordning.
I den forbindelse vil jeg gerne understrege, at den nu ophævede regel jo altså ikke indebar, at man ved en gennemført alkoholistbehandling automatisk kunne generhverve førerretten tidligere.
Efter retspraksis skulle der ud over betingelserne om gennemført alkoholistbehandling m.v. i øvrigt foreligge ganske særlige omstændigheder.
Jeg kan sige noget helt generelt, og det er, at det er korrekt, at der findes i Danmark personer, og at der findes miljøer, som har sympati for og relationer til organisationer, der er involveret i terrorvirksomhed.
Og der er en ting, der står fuldstændig klart: PET's opgave er at overvåge disse kredse, at forebygge, at der sker handlinger i Danmark, og det har jeg fuld tillid til at de gør på meget betryggende vis.
Jeg kan desværre ikke sige det klarere inden for de rammer, som et § 20-spørgsmål giver mulighed for omkring PET's virksomhed.
Jeg vil sige til hr. Kim Christiansen, at jeg også har fået rigtig mange henvendelser.
Et eller andet sted er det jo faktisk både lidt skræmmende og lidt tankevækkende, hvor mange mennesker der har været ramt af den her regel, denne her lovændring, som jeg mener et enigt Folketing stod bag.
Og jeg er da ikke i tvivl om, som hr. Kim Christiansen også giver udtryk for, at den personlige frustration har været stor over, at man alligevel ikke, om man så må sige, har kunnet få rabat på sin straf.
Men jeg må også sige til hr. Kim Christiansen, at der altså efter min opfattelse ikke er tale lovgivning med tilbagevirkende kraft.
Der er nogle personer, der har fået frakendt retten til at køre bil, fordi de har været hamrende berusede, når de satte sig ind og kørte.
Der har så været en ordning, hvor man har kunnet få førerretten tilbage hurtigere end det, domstolene har idømt en.
Den mulighed har Folketinget frataget den pågældende.
Men der foreligger altså en dom, som den pågældende har modtaget.
Og jeg håber, at Dansk Folkeparti er enig med regeringen i, at udgangspunktet er, at når man får en dom, må man tage den til efterretning, og så må man efterleve den.
Og det er såmænd bare det, den lovændring, der blev gennemført, sikrede, så man ikke fik nogen rabat.
Så selv om jeg godt kan forstå den personlige ærgrelse, fordi man havde håbet på, at man kunne have generhvervet førerretten tidligere, synes jeg ikke, at man kan kalde det her lovgivning med tilbagevirkende kraft.